**ZMLUVA O DIELO**

uzavretá podľa § 536 a nasl. zákona č. 513/1991 Zb. Obchodný zákonník v znení neskorších predpisov v súlade so zákonom č.343 /2015 Z. z. o verejnom obstarávaní a o zmene a doplnení niektorých zákonov medzi zmluvnými stranami

# Objednávateľ:

**Obchodné meno: Obec Mašková**

Sídlo: Mašková 76, 985 11 Mašková

Štatutárny zástupca: Ing. Bronislava Brablecová – starostka obce

IČO: 00316229

DIČ: 2021237196

Tel. č.: +421 911 951 775

E-mail: obec.maskova@gmail.com

(ďalej len "objednávateľ")

# Zhotoviteľ:

**Obchodné meno:**

Sídlo:

Adresa:

Štatutárny zástupca:

IČO :

DIČ:

IČ DPH:

Bankové spojenie:

IBAN:

Tel.:

E-mail:

(ďalej len "zhotoviteľ")

sa dohodli na uzatvorení tejto zmluvy o dielo (ďalej len „zmluva“) za nasledujúcich podmienok:

# Preambula

Táto zmluva sa uzatvára s úspešným uchádzačom v postupe zadávania podlimitnej zákazky podľa § 108 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej aj „zákon o verejnom obstarávaní“), ako výsledok verejného obstarávania na základe Výzvy na predkladanie ponúk.

**Článok I.**

**Predmet plnenia**

1. Zhotoviteľ sa zaväzuje, že zabezpečí kompletnú dodávku a realizáciu stavebných prác na predmet diela: **„Mašková – zásobné a rozvodné vodovodné potrubie – E1 vodovodné prípojky“** (ďalej aj ako „dielo“) v rozsahu podľa spracovanej projektovej dokumentácie a oceneného položkového výkazu výmer, ktorý je Prílohou č. 1 tejto zmluvy.
2. Zhotoviteľ sa zaväzuje vykonať dielo vo vlastnom mene, na vlastný náklad a na vlastné nebezpečenstvo, v súlade s projektom stavby, s podmienkami stavebného povolenia, podľa oceneného položkového výkazu výmer a podľa projektovej dokumentácie, v zmysle podmienok vydaných príslušným stavebným úradom, podľa platných STN a všeobecne záväzných právnych predpisov.
3. Zhotoviteľ znáša nebezpečenstvo škody na zhotovovanej veci až do dňa riadneho odovzdania diela zhotoviteľom a prevzatia diela objednávateľom podľa čl. 6 tejto zmluvy.

**Článok II.**

**Lehoty a miesto plnenia**

1. Zhotoviteľ sa zaväzuje vykonať dielo v termíne:

**Začatie prác:** Do 3 pracovných dní odo dňa odovzdania a prevzatia staveniska. Zhotoviteľ je povinný prevziať stavenisko od objednávateľa najneskôr do 5 dní odo dňa písomného doručenia „Výzvy na prevzatie Staveniska“, ktorá bude zhotoviteľovi zaslaná objednávateľom. O odovzdaní a prevzatí staveniska spíšu zmluvné strany zápis.

**Dokončenie prác:** Najneskôr do 31.05.2025

**Miesto realizácie diela:** Obec Mašková, intravilán obce, k. ú. Mašková, okr. Lučenec

Lehota na dokončenie stavebného diela uvedená v predchádzajúcom bode je maximálna, pevná a nemenná z dôvodov na strane zhotoviteľa.

1. V prípade, že zhotoviteľ vykoná dielo pred dohodnutým termínom, zaväzuje sa objednávateľ riadne zhotovené dielo prevziať aj v skoršom ponúknutom termíne.
2. Pre vylúčenie pochybností sa má zato, že úkony a činnosti začínajú plynúť odo dňa prevzatia staveniska podľa tejto zmluvy a končia sa dňom odovzdania a prevzatia ukončeného diela.
3. Dodržiavanie termínu realizácie diela zo strany zhotoviteľa závisí od riadnej a včasnej súčinnosti objednávateľa dohodnutej v zmluve. Po dobu omeškania objednávateľa s poskytnutím súčinnosti nie je zhotoviteľ v omeškaní s plnením záväzku.
4. Zhotoviteľ je povinný neodkladne, najneskôr však tri (3) pracovné dni po vzniku akejkoľvek udalosti, ktorá bráni alebo sťažuje zhotovovanie diela s dôsledkom hroziaceho omeškania odovzdania diela písomne oboznámiť objednávateľa o tejto skutočnosti záznamom v stavebnom denníku.

**Článok III.**

**Cena diela**

1. Cena za vyhotovenie diela je stanovená na základe výsledkov verejného obstarávania, dohodou zmluvných strán v súlade so zákonom č. 18/1996 Z. z. o cenách v znení neskorších predpisov a vykonávacou vyhláškou č. 87/1996 Z. z. v znení neskorších predpisov, ako cena maximálna s ohľadom na práce predpokladané výkazom výmer a je špecifikovaná v rozpočte diela (ocenenom výkaze výmer) vypracovanom zhotoviteľom, ktorý tvorí prílohu č. 1 k zmluve.
2. Cena za zhotovenie diela podľa tejto zmluvy je:

Základ ceny pre DPH EUR

DPH 20% EUR

# Celková cena za predmet diela s DPH EUR

(slovom: EUR)

1. Zhotoviteľ bude účtovať DPH podľa predpisov platných v čase fakturácie.
2. V cene diela sú zahrnuté všetky náklady na zhotovenie predmetu diela t. j. vytyčovanie pozemkov a inžinierskych sietí, dopravné náklady, skladné, projekt skutkového stavu, revízne správy, odpady – doklady, vrátane všetkých ďalších nákladov, ktoré sú potrebné na kompletnú realizáciu všetkých zmluvných výkonov a vykonanie predmetu zmluvy tak, aby dielo bolo vypracované v súlade s oceneným výkazom výmer.

V prípade, ak bude potrebné vykonať práce nad rámec oceneného výkazu výmer (naviac práce) z dôvodov, ktoré zhotoviteľ nezavinil, môžu byť takéto práce vykonané na základe dodatku k tejto zmluve uzatvoreného v súlade s § 18 Zákona č. 343/2015 Z.z. o verejnom obstarávaní a o zmene a doplnení niektorých v platnom znení.

1. Zhotoviteľ nemá nárok na zvýšenie ceny za dielo a nie je oprávnený domáhať sa zvýšenia ceny za dielo bez uzavretia písomného dodatku k zmluve o dielo, a to ani v prípade vzniku potreby vykonania prác naviac.

**Článok IV.**

**Platobné podmienky**

1. Predmet tejto Zmluvy bude financovaný nenávratným finančným príspevkom z Programu rozvoja vidieka SR 2014 – 2022 a spolufinancovaný Európskym poľnohospodárskym fondom pre rozvoj vidieka (EPFRV), ktorého Poskytovateľom je Pôdohospodárska platobná agentúra, kód výzvy: 66/PRV/2023.
2. Objednávateľ na plnenie tejto Zmluvy neposkytne zhotoviteľovi preddavok ani zálohu. Úhrada za vykonanie diela v zmysle tejto Zmluvy bude realizovaná formou bezhotovostného platobného styku.
3. Zhotoviteľ je oprávnený fakturovať po odovzdaní diela Objednávateľovi bez vád a nedorobkov.
4. Neoddeliteľnou súčasťou a podstatnou náležitosťou faktúry vystavenej Zhotoviteľom je súpis vykonaných stavebných prác podpísaný stavebným dozorom. Stavebný dozor je povinný do 3 pracovných dní od predloženia súpisu vykonaných stavebných prác tento písomne odsúhlasiť alebo písomne identifikovať konkrétne dôvody, prečo s predloženým súpisom vykonaných stavebných prác nesúhlasí.
5. Faktúra musí obsahovať náležitosti daňového dokladu. Súčasťou faktúry musia byť aj odsúhlasené fakturačné podklady stavebným dozorom a objednávateľom.
6. Faktúra bude vystavená v štyroch (4) origináloch a musí obsahovať všetky náležitosti požadované príslušnými všeobecne záväznými právnymi predpismi a poskytovateľom NFP podľa tejto zmluvy.
7. Objednávateľ požaduje, aby vystavená faktúra zhotoviteľom obsahovala minimálne nasledujúce náležitosti, a to:
* identifikačné údaje zhotoviteľa
* identifikačné údaje objednávateľa
* číslo/označenie zmluvy, vrátane prípadného dodatku k zmluve,
* označenie diela,
* dátum vyhotovenia faktúry, dátum splatnosti faktúry a dátum zdaniteľného plnenia,
* fakturovanú cenu bez DPH, hodnotu DPH a celkovú fakturovanú cenu v €,
* označenie peňažného ústavu a číslo účtu, na ktorý sa má platiť.
1. Objednávateľ požaduje, aby zhotoviteľ k vystavenej faktúre priložil:
* Súpis vykonaných stavebných prác týkajúcich sa príslušného fakturačného obdobia, odsúhlasený a podpísaný objednávateľom a stavebným dozorom;
* Výkresy, fotodokumentáciu a iné doklady (napr. geodetické zameranie), ktoré sú potrebné pre preukázanie druhu a rozsahu práce.
1. Objednávateľ vráti faktúru, ak táto neobsahuje náležitosti daňového dokladu, resp. neobsahuje náležitosti dohodnuté v tejto Zmluve, alebo porušuje zmluvné podmienky. Objednávateľ je povinný takúto faktúru vrátiť zhotoviteľovi do 10 kalendárnych dní odo dňa jej prevzatia. Vrátením faktúry sa preruší splatnosť faktúry a nová splatnosť začne plynúť od doručenia novej, opravenej faktúry zhotoviteľom objednávateľovi.
2. Úhrada za zrealizované stavebné dielo alebo jeho časť, v zmysle fakturačných podkladov zhotoviteľa bude vykonaná na základe:
* skutočne vykonaných a stavebným dozorom prevzatých prác,
* miestneho zisťovania a kontroly fakturačných podkladov, ktoré predloží zhotoviteľ stavebnému dozoru a objednávateľovi,
* vecnej, formálnej a obsahovej správnosti faktúry s fakturačnými podkladmi a požadovanými prílohami v zmysle tejto zmluvy,
* schválenej ŽoP, ktorej súčasťou bude aj príslušná faktúra s fakturačnými podkladmi.
1. Lehota splatnosti faktúry je **60 dní** od prevzatia faktúry objednávateľom.

**Článok V.**

**Povinnosti zmluvných strán**

1. Zhotoviteľ sa zaväzuje prevziať stavenisko pre vykonanie diela do 5 dní od vyzvania objednávateľom. O odovzdaní staveniska spíšu zmluvné strany Protokol o odovzdaní staveniska, v ktorom objednávateľ uvedie okrem iného zodpovednú osobu – stavebný dozor, ako aj všetky doklady a rozhodnutia odovzdané zhotoviteľovi, ktoré sú potrebné pre realizáciu diela. V protokole o odovzdaní staveniska sa jednoznačne a nezameniteľne vymedzí rozsah odovzdávaného staveniska a možné miesta pripojenia elektrickej energie, vody, tepla, sociálnych zariadení a šatní pre zamestnancov zhotoviteľa (ďalej spoločne len „energie“). Náklady spojené s energiami, ako aj náklady spojené so zabratím verejného priestranstva sú zahrnuté v cene diela, a teda zhotoviteľ je povinný viesť evidenciu týchto výdavkov. V prípade, že vyššie uvedené energie a ostatné služby zabezpečí objednávateľ, zhotoviteľ ich na základe odborného prepočtu uhradí objednávateľovi.
2. Na stavenisku musí byť počas prác vykonávaných zhotoviteľom k dispozícii poverený zodpovedný pracovník zhotoviteľa, t. j. osoba stavbyvedúceho, ktorej meno bude uvedené v protokole o odovzdaní a prevzatí staveniska.
3. Zhotoviteľ sa zaväzuje pri preberaní staveniska prevziať od objednávateľa stavebné povolenia a všetky rozhodnutia orgánov štátnej správy potrebné pre vykonanie diela.
4. Zhotoviteľ je povinný uzavrieť a udržiavať v platnosti poistnú zmluvu na poistenie zodpovednosti za škodu spôsobenú na živote, zdraví a majetku Objednávateľa a tretích osôb, ktorá bude spôsobená prevádzkovou činnosťou Zhotoviteľa, minimálne vo výške ceny za Dielo.

Poistná zmluva musí kryť všetky škody alebo straty vzniknuté Objednávateľovi alebo tretím osobám odo dňa začatia prác na stavenisku až do ukončenia odovzdávacieho a preberacieho konania diela, ako aj zodpovednosť Zhotoviteľa počas záručnej doby a za stratu alebo škodu spôsobenú Zhotoviteľom počas plnenia akýchkoľvek záväzkov podľa tejto Zmluvy vrátane odstraňovania vád, ktoré sa na diele prejavia v záručnej dobe.

1. Zhotoviteľ zodpovedá za ochranu priestoru staveniska, za jeho zabezpečenie proti krádežiam, proti nepriaznivým poveternostným vplyvom, za vhodné oplotenie, označenie výstražnými tabuľami a výstražnými páskami, ako aj za škody vzniknuté porušením svojich povinností tak na majetku objednávateľa ako aj tretích osôb podľa § 373 a násl. Obchodného zákonníka. Po zistení škody zavinenej zhotoviteľom, je zhotoviteľ povinný uviesť zariadenie alebo vec do pôvodného stavu, pri úplnom zničení zariadenia alebo veci nahradiť novou vecou toho istého typu a kvality, pokiaľ to pre povahu zničeného zariadenia, alebo veci nebude možné je objednávateľ oprávnený požadovať náhradu škody vo výške hodnoty zničeného zariadenia alebo veci v čase poškodenia.
2. Pri užívaní ciest a komunikácií určených na príjazd na stavenisko je zhotoviteľ povinný plniť povinnosti, vyplývajúce zo všeobecne záväzných, ale aj interných právnych predpisov objednávateľa – prevádzkovateľa a zodpovedá za ich prípadné porušenie a vzniknutú škodu podľa príslušných právnych predpisov.
3. Zhotoviteľ je zodpovedný za primeraný poriadok na stavbe, za správne uskladnenie materiálov a konštrukcií, za prípadné znečistenie komunikácii, ktoré bude používať pre svoju činnosť a v prípade blízkosti intravilánu aj za dodržiavanie nočného a nedeľného pokoja a zaväzuje sa na svoje náklady odstrániť odpad, ktorý je výsledkom jeho činnosti pri uvedených prácach.
4. Zhotoviteľ pri realizácii diela je povinný dodržiavať predpisy a opatrenia na zabezpečenie bezpečnosti a ochrany zdravia pri práci, na ochranu životného prostredia, ako aj protipožiarne opatrenia, vyplývajúce z povahy vykonávanej práce. Za ich prípadné porušenie a vzniknutú škodu zodpovedá v plnom rozsahu. Je tiež povinný realizovať dielo tak, aby prístup verejnosti k stavbe, zásobovacieho systému a prístup záchranných či požiarnych zložiek a užívanie stavby nebolo nad mieru prípustnú zákonom znemožnené, resp. obmedzované.
5. Zhotoviteľ zabezpečí na svoje náklady a nebezpečenstvo dopravu a skladovanie všetkých materiálov, stavebných hmôt a dielcov, výrobkov, strojov a zariadení a ich presun a montáž na stavenisko.
6. Zhotoviteľ na svoje náklady zabezpečí:
* pred výstavbou diela zameranie podzemných inžinierskych sietí, povolenie na zabratie (zaujatie) verejného priestranstva, zvláštne užívanie verejných komunikácií a verejnej zelene,
* zameranie stavby po jej realizácii a dokumentáciu skutočného vyhotovenia stavby.
1. Zhotoviteľ sa zaväzuje strpieť výkon kontroly/auditu súvisiaceho s dodávanými prácami/službami/tovarmi kedykoľvek počas platnosti a účinnosti zmluvy, a to oprávnenými osobami a poskytnúť im všetku potrebnú súčinnosť.
2. Na uskutočnenie diela musí zhotoviteľ použiť iba stavebné výrobky, ktoré sú podľa osobitných predpisov vhodné na použitie vstavbe na zamýšľaný účel, a to podľa ust. § 43f Stavebného zákona.
3. Zhotoviteľ sa zaväzuje vyzvať objednávateľa na kontrolu všetkých prác, ktoré majú byť zakryté alebo sa stanú neprístupnými, minimálne tri (3) pracovné dni vopred. Zároveň zhotoviteľ zhotoví fotodokumentáciu celého postupu prác. Ak objednávateľ nevykoná kontrolu týchto prác, je zhotoviteľ oprávnený pokračovať v realizácii diela. V prípade, že objednávateľ bude dodatočne požadovať odkrytie týchto prác, je zhotoviteľ povinný odkrytie vykonať na náklady objednávateľa. Pokiaľ sa pri dodatočnej kontrole zistí, že práce neboli riadne vykonané, toto odkrytie bude vykonané na náklady zhotoviteľa. V prípade rozporu o kvalite a rozsahu vykonania stavebných prác zhotoviteľ požiada o písomné stanovisko projektanta a stavebný dozor.
4. Zhotoviteľ sa zaväzuje vyzvať objednávateľa minimálne tri (3) pracovné dni vopred na účasť na povinných skúškach, ktoré bude realizovať. O priebehu a výsledkoch predpísaných resp. ocenených skúšok spíše zhotoviteľ záznam, ktorý podpíšu všetci zúčastnení.
5. Kontrolu prác za objednávateľa bude vykonávať oprávnená osoba objednávateľa – stavebný dozor.
6. Zhotoviteľ je povinný počnúc dňom odovzdania staveniska viesť stavebný denník podľa ust. § 46d stavebného zákona. Do stavebného denníka s dvoma (2) priepismi sa zapíšu všetky skutočnosti, ktoré sa stali na stavenisku, najmä údaje o stavebných prácach, o vykonaní štátneho stavebného dozoru, štátneho dozoru a o iných činnostiach ovplyvňujúcich stavebné práce a priebeh stavby. Stavebný denník počas realizácie diela musí byť neustále na stavbe trvale prístupný, až do skončenia stavebných prác a odovzdania diela.
7. Objednávateľ je oprávnený sledovať obsah stavebného denníka a k zápisom pripojiť svoje stanovisko. Ak stavebný dozor objednávateľa so záznamom zhotoviteľa nesúhlasí, je povinný pripojiť k zápisu svoje vyjadrenie do troch (3) dní. V opačnom prípade sa predpokladá, že s jeho zápisom súhlasí. To isté platí pre námietky zhotoviteľa voči zápisom objednávateľa. Objednávateľ má právo robiť si zo stavebného denníka fotokópie. Okrem stavbyvedúceho a stavebného dozoru má právo vykonávať zápisy v stavebnom denníku zástupca zhotoviteľa projektu stavby.
8. Záznamy v stavebnom denníku, ktoré majú vplyv na rozsah stavebných prác, cenu diela, čas plnenia, prípadne ďalšie záväzky tejto zmluvy o dielo, budú slúžiť ako podklad pre vypracovanie písomných dodatkov k zmluve o dielo. Zhotoviteľ je povinný písomne informovať objednávateľa o takomto zápise do troch (3) pracovných dní.
9. Zhotoviteľ nebude realizovať žiadne zmeny v odsúhlasenej PD bez záväzného stanoviska projektanta a stavebného dozoru bez toho, aby boli zmeny cenovo vyčíslené a odobrené všetkými zúčastnenými zložkami.
10. Zhotoviteľ bude informovať objednávateľa o stave rozpracovaného diela na pravidelných kontrolných dňoch za účasti všetkých zainteresovaných zložiek, ktoré bude zvolávať oprávnená osoba objednávateľa spravidla raz za 7 dní resp. podľa osobitnej požiadavky.
11. Zhotoviteľ je povinný predložiť' elektronickú verziu podrobného položkovitého rozpočtu (vo formáte MS Excel) ako aj predložiť v elektronickej verzii vo formáte MS Excel, každú zmenu tohto podrobného rozpočtu, ku ktorej by došlo počas realizácie predmetu zmluvy.

**Článok VI.**

**Odovzdanie a prevzatie diela**

1. Zhotoviteľ je povinný objednávateľovi písomne/e-mailom oznámiť päť (5) dní vopred, kedy bude dielo pripravené na odovzdanie a prevzatie. Na základe tohto oznámenia sú zmluvné strany povinné dohodnúť takú vzájomnú súčinnosť, aby odovzdanie a prevzatie bolo ukončené v zmluvnej lehote.
2. K odovzdaniu a prevzatiu dokončeného diela pripraví zhotoviteľ všetky doklady, ktoré mal povinnosť priebežne odovzdávať a do odovzdania diela jeho zavinením neboli objednávateľovi počas realizácie diela odovzdané a to najmä :
* stavebné denníky,
* atesty o požiarnej odolnosti použitých materiálov a výrobkov podľa ich umiestnenia v stavbe (ak relevantné),
* osvedčenia o akosti použitých konštrukcií a materiálov,
* doklady o preukázaní zhody výrobkov pre stavbu,
* potvrdenia o likvidácii odpadu,
* opis a zdôvodnenie vykonaných odchýlok od projektu stavby, overeného v stavebných konaniach, alebo pri povoľovaní zmien stavby pred dokončením,
* projekt skutočného vyhotovenia stavby so zakreslenými zmenami potvrdené zhotoviteľom v dvoch vyhotoveniach.

Zhotoviteľ zodpovedá za dodržiavanie ustanovení zákona č. 79/2015 Z.z. o odpadoch a o zmene a doplnení niektorých zákonov v znení neskorších predpisov.

1. Objednávateľ si vyhradzuje právo neprevziať dielo, ktoré má vady a nedorobky, alebo zhotoviteľ nedoloží všetky doklady uvedené v bode 2.
2. Dokladom o splnení diela zhotoviteľom je protokol o odovzdaní a prevzatí diela, návrh ktorého pripraví zhotoviteľ, účasť objednávateľa nie je vylúčená. Protokol o odovzdaní a prevzatí diela obsahuje predovšetkým vyhodnotenie akosti zhotoveného diela, zoznam odovzdaných dokladov, konkrétny a podrobný súpis zistených vád a nedorobkov, vrátane dohôd, opatrení a lehôt na ich odstránenie. Obsahom zápisu je vyhlásenie objednávateľa, že odovzdanú časť diela preberá a pokiaľ nie, z akých dôvodov.
3. Zhotoviteľ je povinný pri odovzdaní diela usporiadať svoje stroje, výrobné zariadenia, zvyšný materiál a odpad na stavenisku tak, aby mohol objednávateľ dielo riadne prevziať a užívať. Stavenisko je zhotoviteľ povinný úplne vypratať do 10 dní odo dňa protokolárneho odovzdania diela okrem zariadení, nutných na odstránenie vád a nedorobkov.
4. Objednávateľ je oprávnený odmietnuť prevzatie diela v prípade, že dielo nie je dodané v súlade so zmluvnými podmienkami a má závažné vady a nedorobky, ktoré bránia bezpečnému a plynulému užívaniu diela až do ich odstránenia.

**Článok VII.**

**Zodpovednosť za vady a záručná doba**

1. Zhotoviteľ zodpovedá za to, že predmet plnenia tejto zmluvy o dielo bude zhotovený v súlade so záväzkami tejto zmluvy o dielo, podľa technických noriem, podľa projektu stavby a všeobecne záväzných právnych predpisov platných na území Slovenskej republiky, že bude spôsobilý k zmluvnému účelu, a že počas záručnej doby bude mať vlastnosti dohodnuté v tejto zmluvy o dielo.
2. Dielo má vady, ak nie je v súlade s podmienkami stanovenými v bode 1 tohto článku, tejto zmluvy o dielo, a ak nezodpovedá podmienkam v stavebnom povolení. Vadou sa rozumie odchýlka v kvalite, rozsahu a parametroch diela stanovených v tejto zmluvy o dielo. Za vady sa pre účely odovzdania a prevzatia diela považujú aj chýbajúce alebo neúplné doklady, ktoré je zhotoviteľ povinný doložiť ku dňu odovzdania a prevzatia diela v zmysle tejto zmluvy.
3. Záručná doba na dielo je 5 rokov a začne plynúť odo dňa prevzatia diela objednávateľom. V záručnej dobe musí dielo vykazovať kvalitatívne vlastnosti a prevádzkovú spôsobilosť primeranú obvyklému opotrebeniu a vplyvu poveternostných podmienok. Záručná doba na zabudované výrobky a technické zariadenia od výrobcov je minimálne 24 mesiacov.
4. Záruka sa predlžuje o dobu, po ktorú dielo nemohlo byť v záručnej dobe plne využívané z dôvodu vady, na ktorú sa vzťahuje záruka.
5. Zhotoviteľ je počas záručnej doby povinný vady diela, na ktoré sa vzťahuje záruka odstrániť bez zbytočného odkladu po doručení oznámenia o vade diela, ak na jej odstránenie vzhľadom na jej rozsah alebo technickú zložitosť nie je potrebný dlhší čas. O termíne odstránenia vady dlhšom ako 10 pracovných dní od prevzatia oznámenia, je zhotoviteľ povinný objednávateľa písomne informovať.
6. V prípade vady, na ktorú sa vzťahuje záruka, všetky náklady súvisiace s odstránením vady vrátane nutných kontrol kvality bude hradiť zhotoviteľ.
7. Zhotoviteľ je povinný vypracovať protokol do 14 dní od prevzatia oznámenia objednávateľa o vade.
8. V protokole bude uvedený spôsob a termín odstránenia vady, či zhotoviteľ uznáva svoju zodpovednosť a predĺženie záručnej doby s označením časti diela, ktorej sa predmetné predĺženie týka.
9. Na stavebný materiál vymenený v rámci záruky poskytne zhotoviteľ novú záruku za rovnakých podmienok, ako bola záruka poskytnutá.
10. Zhotoviteľ je povinný bez zbytočného odkladu odstrániť aj také vady, zodpovednosť za vznik ktorých popiera, odstránenie, ktorých však neznesie odklad. Úhrada nákladov, spojených s odstránením takýchto vád bude stanovená po preukázaní zodpovednosti za vadu.
11. V prípade, že zhotoviteľ oznámené (reklamované) vady neodstráni v dohodnutej lehote napriek tomu, že ich uznal a objednávateľ vytvoril podmienky na ich odstránenie, má objednávateľ právo dať ich odstrániť tretej osobe na náklady zhotoviteľa.

**Článok VIII.**

**Zmluvné pokuty**

1. V prípade omeškania zhotoviteľa s odovzdaním diela alebo jeho časti podľa dohodnutých termínov z dôvodu na strane zhotoviteľa je zhotoviteľ povinný zaplatiť objednávateľovi zmluvnú pokutu vo výške 0,5 % z celkovej ceny diela za každý deň omeškania. Zaplatením zmluvnej pokuty objednávateľovi nezaniká právo na náhradu škody spôsobenej neodovzdaním diela v dohodnutom termíne.
2. Za neuvoľnenie a nevypratanie staveniska alebo za neskorý nástup na odstránenie vád diela bude zhotoviteľ povinný zaplatiť objednávateľovi zmluvnú pokutu vo výške 200 EUR za každý deň omeškania. Zaplatením zmluvnej pokuty objednávateľovi nezaniká právo na náhradu škody spôsobenej porušením povinnosti uvedeným v tomto bode.
3. V prípade omeškania objednávateľa so zaplatením ceny diela bude zhotoviteľ oprávnený účtovať objednávateľovi úrok z omeškania vo výške 0,5 % z nezaplatenej ceny diela za každý deň omeškania.

**Článok IX.**

**Osobitné ustanovenia**

1. **Zhotoviteľ je povinný dodržať sociálny aspekt vo verejnom obstarávaní a to nasledovne:**

***„v prípade, ak dodávateľ bude potrebovať navýšiť svoje kapacity pre realizáciu danej zákazky, je podmienkou pre uchádzačov, aby v realizačnej zmluve v takomto prípade zamestnali na realizáciu predmetnej aktivity osoby dlhodobo nezamestnané v mieste realizácie zákazky (obec, okres, VÚC)“.***

1. Na účely tejto Zmluvy sa za nezamestnanú osobu považuje aj osoba z prostredia MRK, ktorá bola za posledných 24 kalendárnych mesiacov nezamestnaná aspoň 60 kalendárnych dní.
2. V prípade, ak zhotoviteľ na realizáciu danej zákazky zamestná osoby dlhodobo nezamestnané, splnenie predmetnej podmienky preukáže predložením dokumentov preukazujúcich jej splnenie (napr. pracovná zmluva, dohoda o vykonaní práce a podobne, vrátane čestných prehlásení uchádzačov o zamestnanie a potvrdenia z príslušného Úradu práce, sociálnych vecí a rodiny).
3. Zhotoviteľ (dodávateľ projektu) je povinný strpieť výkon kontroly/auditu súvisiaceho s dodávaným tovarom, službami a stavebnými prácami kedykoľvek počas platnosti a účinnosti Zmluvy o poskytnutí nenávratného finančného príspevku, a to oprávnenými osobami na výkon tejto kontroly/auditu a poskytnúť im potrebnú súčinnosť.

**Článok X.**

**Zánik zmluvy**

1. Zmluvné strany sa dohodli, že zmluvný vzťah môžu skončiť:
	1. Písomnou dohodou zmluvných strán,
	2. Odstúpením od zmluvy z dôvodov podstatného porušenia ustanovení zmluvy ktoroukoľvek zo zmluvných strán.
	3. Odstúpením Objednávateľa od zmluvy z dôvodu doručenia správy z kontroly od poskytovateľa NFP, obsahom ktorej je nepripustenie výdavkov z predmetného VO do financovania.
2. Odstúpenie musí byť písomné a jeho účinky nastanú dňom jeho doručenia druhej zmluvnej strane.
3. Za podstatné porušenie tejto zmluvy sa bude považovať okrem porušenia zákonných ustanovení aj porušenie zmluvnej povinnosti zhotoviteľom spočívajúce:
	1. v omeškaní zhotoviteľa s dokončením a odovzdaním diela viac ako 30 dní.
	2. v nedodržaní a nepreukázaní kvality diela počas jeho realizácie.
4. V prípade dočasného prerušenia alebo definitívneho zastavenia realizácie diela z dôvodov na strane objednávateľa zaplatí objednávateľ zhotoviteľovi skutočne vynaložené náklady (cenu vykonaného diela).
5. Objednávateľ si vyhradzuje právo odstúpiť od zmluvy so zhotoviteľom bez akýchkoľvek sankcií v prípade, kedy ešte nedošlo k plneniu zo zmluvy medzi objednávateľom a zhotoviteľom a výsledky finančnej kontroly Poskytovateľa NFP neumožňujú financovanie výdavkov vzniknutých z obstarávania tovarov, služieb, stavebných prác alebo iných postupov.

**Článok XI.**

**Záverečné ustanovenia**

1. Práva a povinnosti oboch zmluvných strán, pokiaľ nie sú stanovené touto zmluvou, sa riadia Obchodným zákonníkom a súvisiacimi predpismi.
2. Akékoľvek zmeny a doplnky tejto zmluvy sa budú robiť formou písomných dodatkov potvrdených obidvoma zmluvnými stranami, pokiaľ nebudú v rozpore s § 18 ods. 2 zákona o verejnom obstarávaní.
3. Zmeny a doplnky tejto zmluvy budú zmluvné strany riešiť formou očíslovaných písomných dodatkov k tejto zmluve o dielo, ktoré sa po obojstrannom súhlasnom podpísaní zmluvnými stranami stanú neoddeliteľnou súčasťou tejto zmluvy o dielo. Zmluvné strany sa dohodli, že k návrhom dodatkov k tejto zmluve o dielo sa písomne vyjadria v lehote štrnástich (14) pracovných dní od doručenia návrhu dodatku druhej zmluvnej strane.
4. **Táto zmluva nadobudne platnosť podpisom obidvoch zmluvných strán. Táto zmluva nadobudne účinnosť v nasledujúci deň po dni jej zverejnenia v Centrálnom registri zmlúv v súlade s § 47a zákona č. 40/1964 Zb. Občianskeho zákonníka v znení neskorších predpisov, v spojení s § 5a zákona č. 211/2000 Z. z. o slobodnom prístupe ku informáciám a o zmene a doplnení niektorých zákonov (zákon o slobode informácií) v znení neskorších predpisov.**
5. Zmluva je vyhotovená v štyroch rovnopisoch, z toho tri obdrží objednávateľ a jednu zhotoviteľ.
6. Zmluvné strany vyhlasujú, že si text tejto zmluvy riadne a dôsledne prečítali, porozumeli jej obsahu a právnym účinkom z nej vyplývajúcich. Ich zmluvné prejavy sú dostatočne jasné, určité a zrozumiteľné. Podpisujúce osoby sú oprávnené k podpisu tejto zmluvy a na znak slobodného a vážneho súhlasu ju podpísali.
7. Prílohy, ktoré tvoria neoddeliteľnú súčasť tejto zmluvy sú:

Príloha č. 1 Ocenený výkaz výmer [predloží uchádzač v ponuke]

V Maškovej, dňa ....................... V .........................., dňa ....................

 .................................................... ........................................................

 Ing. Bronislava Brablecová Zhotoviteľ

 Starostka obce Mašková